**Hooters Air** (IATA: **1H**, ICAO: **–**) oli yhdysvaltalainen halpalentoyhtiö. Sen perusti vuonna 2003 Hooters-ravintolaketjun omistaja Bob Brooks. Hurrikaani Katrinan jälkeinen polttoaineen hinnannousu ja koventunut kilpailu aiheuttivat sen, että yhtiön toiminta kääntyi tappiolliseksi. Se lopetti toimintansa 17. huhtikuuta 2006.

Historia
--------

Hooters Air perustettiin vuonna 2003, kun Hooters-ravintolaketjun omistaja Bob Brooks osti eteläcarolinalaisen tilauslentoyhtiö Pace Airlinesin. Yhtiö aloitti lennot maaliskuussa 2003, ja Pace Airlines liikennöi kaikki sen lennot. Hooters Airin tarkoitus oli lisätä Hooters-brändin tunnettuutta.

Hooters Airia markkinoitiin halpalentoyhtiönä, mutta se pyrki erottumaan tarjoamalla parempaa palvelua kuin saman hintaluokan kilpailijansa. Sen koneissa oli keskimääräistä enemmän jalkatilaa, ja yli tunnin mittaisilla lennoilla tarjottiin lämmin ateria. Jokaisella lennolla oli mukana kaksi paikallisissa ravintoloissa työskentelevää shortseihin ja tiukkoihin toppeihin puettua tarjoilijaa, joita kutsuttiin Hooters-tytöiksi. Heillä ei kuitenkaan ollut viranomaisten matkustamohenkilökunnalta vaatimia koulutuksia, ja niinpä lentojen miehistöön kuului myös kolme lentoemäntää. Hooters-tyttöjen tehtävänä oli viihdyttää matkustajia ja muun muassa juontaa tietokilpailuja.

Parhaimmillaan Hooters Air lensi 15 kohteeseen, joiden joukossa oli lomakohteita, muun muassa Las Vegas, Nassau ja useita kaupunkeja Floridassa, sekä Keskilännen pienempiä kaupunkeja, kuten Gary. Hooters Airin lennot toivat moniin pieniin kaupunkeihin lisää matkailijoita ja kohensivat kaupunkien taloutta. Yhtiön solmukohta oli Etelä-Carolinan Myrtle Beach, jonne se toi viikoittain kolmesta viiteen tuhatta matkailijaa.

Yhtiön alamäki alkoi vuonna 2005, kun se joutui lakkauttamaan reittinsä Rockfordiin United Airlinesin kilpailun vuoksi. Myöhemmin samana vuonna hurrikaanit Katrina ja Rita nostivat polttoaineen hintaa. Samoihin aikoihin toimintaansa laajentavat halpalentoyhtiöt, kuten Southwest Airlines, alkoivat kilpailla Hooters Airin kanssa samoilla reiteillä. Yhtiö lopetti kaikki reittilennot alkuvuodesta 2006, mutta jatkoi vielä muutamilla reiteillä tilauslentojen lentämistä, kunnes toiminta loppui kokonaan 17. huhtikuuta 2006.

Hooters Air tuotti Hootersille yli 40 miljoonan dollarin tappiot. Hooters Airin lennot liikennöinyt Pace Airlines jatkoi toimintaansa vuoteen 2009 saakka.

Laivasto
--------

Hooters Airin Boeing 737-300 Atlantassa vuonna 2005.
Hooters Airin laivastoon kuului vuonna 2006 seitsemän lentokonetta.

* 2 Boeing 737-200Adv
* 4 Boeing 737-300
* 1 Boeing 757-200

Kohteet
-------

Hooters Air lensi seuraaviin kohteisiin yhtiön toiminnan loppuessa 17. huhtikuuta 2006.

* Yhdysvallat
	+ Allentown
	+ Fort Lauderdale
	+ Myrtle Beach
	+ Newark
	+ St. Petersburg

Aiemmin se lensi myös seuraaviin kohteisiin.

* Bahama
	+ Nassau
* Yhdysvallat
	+ Atlanta
	+ Baltimore
	+ Columbus
	+ Denver
	+ Gary
	+ Las Vegas
	+ Orlando
	+ Pittsburgh
	+ Rockford

Lähteet
-------

1. 1 2  Hooters Air Fleet Details and History Planespotters.net. Viitattu 10.3.2020. (englanniksi)
2. 1 2  Zitting, Marianne: Tiesitkö? Vähäpukeisista tarjoilijoista tutulla ravintolaketjulla oli lentoyhtiö  18.12.2019. Iltalehti. Viitattu 10.3.2020.
3. 1 2 3 4 5  Flanagan, Graham & Canales, Katie: How Hooters Air went from a successful airline to a $40 million failure in three years  11.10.2018. Business Insider. Viitattu 10.3.2020. (englanniksi)
4. 1 2  Novak, Matt: Failed Airlines That Were Too Weird for This World  29.4.2019. Gizmodo. Viitattu 10.3.2020. (englanniksi)
5. 1 2  Helyar, John: Hooters: A case study.  *Fortune*, 1.9.2003. Artikkelin verkkoversio (PDF). Viitattu 10.3.2020.  (englanniksi)
6. 1 2 3 4  Hooters Air Was Real, And It Wasn’t A Bad Airline  8.11.2019. Avgeekery. Viitattu 10.3.2020. (englanniksi)
7. ↑  Hooters Air Announces Cancellation of Service in Selected Cities Hooters Air.  Arkistoitu 15.4.2006. Viitattu 10.3.2020. (englanniksi)